Noodgevalle by hospitale halveer byna weens drankverbodArgieffoto (Foto: Unsplash) Sommige hospitale in Gauteng het byna die helfte minder mediese noodgevalle opgeteken gedurende die maande wat die verbod op alkohol ingestel was, vergeleke met dieselfde tyd verlede jaar toe alkohol vrylik beskikbaar was. Daar blyk dus tóg ŉ direkte verband tussen die aantal mediese noodgevalle en die verbruik van alkohol te wees, wys Jacob Mamabolo, waarnemende LUR van gesondheid in Gauteng, nou daarop. Volgens Mamabolo het die departement van gesondheid in Gauteng statistieke rakende hospitaaltoelating vir noodgevalle gedurende April, Mei en Julie vanjaar met statistieke van dié maande verlede jaar vergelyk. Die alkoholverbod was grotendeels in dié tyd van krag. Die statistieke toon dat daar in dié tyd in staatshospitale aansienlik minder opnames in ongevalle-eenhede was vergeleke met verlede jaar. In sommige gevalle het hospitale amper die helfte van noodgevalle hanteer teenoor verlede jaar. “Dit kan toegeskryf word aan die algehele landwye afsondering en die verbod op die verkoop van alkohol,” het die LUR gesê. Die Chris Hani Baragwanath-hospitaal in Johannesburg het gedurende April en Mei vanjaar 2 797 noodgevalle hanteer. Dit is aansienlik minder as die 5 163 noodgevalle wat dié hospitaal gedurende dié tydperk verlede jaar hanteer het. Die Tembisa- tersiêre hospitaal in Pretoria het om die beurt 5 540 noodgevalle gedurende April en Mei vanjaar hanteer teenoor die 8 803 noodgevalle gedurende dieselfde tydperk in 2019. Die Dr. George Mukhari-hospitaal in Pretoria het ŉ noemenswaardige verskil van 4 614 noodgevalle gedurende April en Mei in 2020 aangeteken teenoor die 7 583 noodgevalle in die voorafgaande jaar. Luidens die statistieke het die aantal opnames by Gautengse hospitale se ongevalle-eenhede in Junie toegeneem toe die verbod op alkohol aanvanklik opgehef is, maar weer in Julie afgeneem toe die verbod heringestel is. “Die verband tussen alkoholverbruik en die aantal noodgevalle by openbare hospitale is onmiskenbaar. Dit [die gebruik van alkohol] plaas die gesondheidstelsel onder druk,” het Mamabolo gesê. Data rakende noodgevalle sedert die inwerkingtreding van vlak 2 van die afsonderingstydperk word nog versamel. Die koop en verkoop van alkohol word gedurende dié vlak weer toegelaat.